Ramaphosa sien nie die gesondheidsorgkrisis nie, sê Hospersa | Maroela Media
Die vakbond het in 'n verklaring sy teleurstelling uitgespreek oor die gebrek aan fokus op die beleërde gesondheidsorgbedryf tydens Ramaphosa se staatsrede Donderdagaand.
Kevin Halama, woordvoerder vir Hospersa, het gesê die vakbond is teleurgesteld dat Ramaphosa glad nie enige planne genoem het om swak infrastruktuur, wanadministrasie, gebrek aan personeel by staatsfasiliteite en die gewelddadige aanvalle op gesondheidsorgwerkers te takel nie.
Hospersa "maan ook die president om dit nie te laat blyk of die land se staatsgesondheidsorg in 'n goeie toestand is terwyl dit jaar ná jaar versleg omdat dit nie aangespreek word nie".
"Tydens sy toespraak het Ramaphosa versuim om die algemene publiek gerus te stel oor die stand van staatgesondheidsorg en ingrypings te verskaf om die krisis hok te slaan. In 'n toespraak van byna twee ure het hy slegs in drie sinne terugvoer gegee oor die Nasionale Gesondheidversekering (NGV). Die staatsrede het nie die verbeelding aangegryp van gesondheidsorgpersoneel wat elke dag lang ure werk om gemeenskappe te dien sonder enige ondersteuning van die regering nie," het Halama gesê.
"Hospersa is van mening dat die president nie die krisis sien waarin die land se staatgesondheidsorgstelsel verkeer nie."
Ramaphosa het tydens sy staatsrede gesê in voorbereiding op die NGV het die regering reeds meer as 44 miljoen mense by 3 000 klinieke in die elektroniese gesondheidsorgstelsel as pasiënte geregistreer. Dié stelsel word nou in hospitale bekend gestel.
Hospersa ondersteun die NGV, maar het benadruk dat dit belangrik is om eers die basiese diensleweringsprobleme te takel voor só groot verandering aangepak word.
"Meer as 85% van ons mense is afhanklik van die staatsgesondheidsorgstelsel," het Halama bygevoeg. "Dit is dus noodsaaklik dat die president die land in sy vertroue neem oor die regering se planne om die beleërde staatgesondheidsorgstelsel om te keer."
Genade, hier rek n spier soos ek lag. Regtig Hospersa, hy sien GEEN krisis raak nie, wat maak jul dan so spesiaal. Wens hulle wil alternatiewe krag by sy huis en res van regering se huise stop, dan moet jul sien hoe vinnig sorteer hy/hulle Eskom uit. Voel mos n vy, want hulle paleise word mos nie geraak nie.
Hy kyk toe hoe SA "down the drain" gaan. Glo my, dit pla hom nie in die minste nie.
En tog het hy raadgewers, maar wat blyk soos hy, ook by verre nie kundiges in die algemeen of op spesialisgebiede te wees nie, nie tegnokrate is nie, nie ekonome nie, nie bankiers nie, nie mediese dokters nie, nie bouers nie, nie loodgieters nie, het nog nooit 'n besigheid van die grond af gebou en suksesvol tot wêreldgehalte laat uitstyg nie. Mens betwyfel nie dat hulle kaderaanstellings was of is nie. Weet hulle wat beplanning is, aksieplanne, doeldatums edm? Maar hy wil die land bestuur so asof hulle spesialiskennis van al die bogemelde het en hy en die ANC wil… Lees meer »
Hulle moet Cyril Ramaphosa versoek om die name van die staatshospitale wat hy die afgelope twee jaar besoek het bekend maak, hulle is mos maar in dieselfde toestand as Eskom en die ander staatsbeheerde instellings, ons het mos gesien hoe hy Eskom besoek, insgelyks kan hy dan mos ook die verslae van die toestand betreffende die staatshospitale wat sy minister in die tyd aan hom verskaf het bevestig, asook wat hulle daaromtrent gedoen het.